tartuNLP/wikipedia-smugri-20251201 huggingface dataset:
Sour (albumi)

Sour on yhdysvaltalaisen laulaja-lauluntekijä Olivia Rodrigon esikoisalbumi. Se julkaistiin 21. toukokuuta 2021.
Albumin debyyttisingle ”Drivers License” julkaistiin 8. tammikuuta 2021 ja se nousi listaykköseksi useassa maassa, Yhdysvallat ja Suomi mukaan lukien. 
Albumin toinen single ”Deja Vu” julkaistiin 1. huhtikuuta ja kolmas single ”Good 4 U” 14. toukokuuta. ”Deja Vu” nousi Yhdysvalloissa Billboard 100 -listan sijalle 8. ”Good 4 U” nousi listaykköseksi Yhdysvalloissa ja Kanadassa.
Rodrigo on osallistunut kaikkien albumin kappeleiden säveltämiseen. Hän on säveltänyt ja sanoittanut useimmat kappaleet Dan Nigron kanssa. Nigro toimi albumilla päätuottajana. 
Albumin julkaisun jälkeen kahden sen kappaleen tekijöihin on lisätty takautuvasti muita kirjoittajia. Kappaleen ”Deja Vu” tekijäksi lisättiin muun muassa Taylor Swift, sillä se muistuttaa Swiftin ”Cruel Summer” -kappaletta. ”Good 4 U” -kappaleen tekijöihin lisättiin Paramore -yhtyeen laulaja Hayley Williams ja entinen kitaristi Josh Farro, koska kappale muistuttaa yhtyeen kappaletta ”Misery Business” (säv. Williams ja Farro).
Teresa Bellanova

Teresa Bellanova (s. 17. elokuuta 1958) on italialainen poliitikko, joka on toiminut mm. maansa maatalousministerinä.
Tausta ja yksityiselämä.
Bellanova syntyi Etelä-Italiassa vuonna 1958. Peruskoulun päätyttyä hän aloitti maatalousapulaisena ollessaan 14-vuotias. Seuraavana vuonna Bellanova liittyi ammattiliittoon, koska oli tyytymätön huonoihin työoloihin.. Vuonna 1988 hänet nimitettiin Leccen provinssin maataloustyöntekijäiden ammattiliiton pääsihteeriksi.
Ollessaan työmatkalla Bellanova tapasi miehensä Abdellah El Motassime, joka toimi tulkkina. Parilla on yksi poika..
Poliittinen ura.
Vuoden 2006 vaaleissa Bellanova valittiin ensimmäistä kertaa Italian edustajainhuoneeseen. Tuolloin hän edusti vasemmistodemokraatteja. Vuonna 2014 hänet nimitettiin alivaltiosihteeriksi Italian työministeriöön.. 
Bellanova valittiin Italian senaattiin vuonna 2018. Hän edustaa Emilia-Romagnan aluetta. Vuonna 2019 Bellanova kuului Matteo Renzin johtamaan demokraattisesta puolueesta irtautuneeseen ryhmään, joka perusti myöhemmin uuden puolueen nimeltä Italia Viva. Bellanova toimii puolueen varapuheenjohtajana.
Syyskuussa 2019 Bellanova nousi Italian maatalousministeriksi. Hän toimi virassa tammikuuhun 2021 asti, jolloin Italia Viva lähti hallituksesta vastalauseena hallituksen suunnitelmalle käyttää Italialle suunniteltu tuki- ja lainapaketti.
Maaliskuusta 2021 alkaen Bellanova on toiminut varaliikenneministerinä Draghin hallituksessa.
Ragaa el-Gedawy

Ragaa el-Gedawy (; 6. syyskuuta 1934 – 5. heinäkuuta 2020) oli egyptiläinen näyttelijä. Hän esiintyi lukuisissa egyptiläisissä elokuvissa ja televisiosarjoissa. Vuonna 2020 el-Gedawy kuoli saatuaan COVID-19 -tartunnan.
Elämäkerta.
Ragaa el-Gedawy syntyi Ismailiassa Suezin kanavan varrella tuolloin brittien hallitsemassa Egyptissä 6. syyskuuta 1934. Hänen isänsä oli lakimies Aly el-Gedawy ja äiti Fatma el-Gamil. Ragaa el-Gedawyn alkuperäinen etunimi oli Nagaat. Hän otti nimen Ragaat myöhemmällä näyttelijänurallaan. Hänen vanhempansa erosivat el-Gedawyin ollessa vielä nuori. Hän ja hänen siskonsa lähetettiin tuolloin asumaan tätinsä luokse Kairoon.
Gedawy sai koulutuksen fransiskaaninunnien ylläpitämällä arvostetulla sisäoppilaitoksella. Hän oppi puhumaan englantia, ranskaa ja italiaa työskennellen sittemmin esimerkiksi kääntäjänä. Vuonna 1958 hän osallistui kauneuskilpailuun Miss Puuvillan tittelistä voittaen kisan. Hän alkoi saada töistä elokuvista. Gedawyn ensimmäinen rooli oli vuoden 1959 elokuvassa "Doaa al-Karawan". Elokuva oli myös Egyptin ehdokas parhaan vieraskielisen elokuvan Oscar-ehdokkaaksi. Jonkin aikaa tämän jälkeen el-Gedawy työskenteli mallina Ranskassa. Hän palasi Egyptiin näytellen elokuvassa "Ishayat hub". Hänen kanssanäyttelijöitään olivat tuolloin esimerkiksi Omar Sharif ja Soad Hosni. 
Vuonna 1970 Ragaa el-Gedawy meni naimisiin Hassan Mokhtarin kanssa. Mokhtar pelasi jalkapalloa ismailialaisessa joukkueessa ja valmensi myöhemmin Egyptin jalkapallomaajoukkuetta. Pari sai tyttären. Ragaa el-Gedawyn näyttelijänura jatkui myös myöhemmällä iällä. Hänelle tyypillisiä rooleja olivat esimerkiksi äiti tai elegantti yläluokkainen nainen. Hän alkoi näytellä televisiosarjoissa, joita esitettiin etenkin ramadanin aikaan perheiden kokoontuessa yhteen seuraamaan televisiota. Ragaa el-Gedawy oli ajoittain mukana samaan aikaan jopa kuudessa eri televisiosarjassa. Yhteensä hän esiintyi yli 300 elokuvassa, televisiotuotannossa tai teatterinäytelmässä.
Ragaa el-Gedawy sairastui toukokuussa 2020 kesken televisiosarjan kuvausten. Sairaudeksi paljastui COVID-19. Hänet otettiin nopeasti sairaalahoitoon. Tuolloin esiintyi myös väitteitä, joiden mukaan hän sai julkisuuden hahmona hoitoa muita nopeammin. Joka tapauksessa kuusi viikkoa sairaalassa kotikaupungissaan Ismailiassa oltuaan el-Gedawy kuoli taudin takia 5. heinäkuuta 2020.
Addrup

Addrup on noin 300 asukkaan kylä Essenin (Oldenburg) kunnassa Saksan Ala-Saksin osavaltiossa.
Sijainti.
Addrupin kylää ympäröivät kylät Bevern, Calhorn, Gut Lage, Lüsche ja Uptloh. Addrup sijaitsee Oldenburgin maakunnassa. 
Historia.
Addrupin kylä mainitaan ensimmäisen kerran asiakirjassa vuodelta 950. Tällöin kylää kutsuttiin nimellä Adathorp. Nimen kirjoitusasu on vaihdellut vuosien varrella; vuonna 1340 nimi kirjoitettiin Addorpe, vuonna 1376 Adorpe. 
Keskiajalla Tecklenburgin kreivikunta perusti Addrupiin vapaan tuomioistuimen. Kylä on ollut osa Münsterin ruhtinaspiispakuntaa, Oldenburgin herttuakuntaa, Ems-superioria osana Ranskan ensimmäistä keisarikuntaa, Oldenburgin suurherttuakuntaa, Oldenburgin vapaavaltiota sekä Gau Weser-Emsin hallinnollista aluetta natsi-Saksassa. Nykyään Addrup kuuluu Ala-Saksin osavaltioon. 
On tiedossa, että kahdeksan eri addrupilaisen perheen sukupuut juontavat juurensa yli 500 vuoden päähän. 
Vuonna 1987 Addrupin asukkaat rakensivat "Göpeplatzin", kylän kokoontumispaikan, jossa on paviljonki ja leikkikenttä lapsille.
Drivers License

Drivers License on yhdysvaltalaisen Olivia Rodrigon debyyttisingle. Se julkaistiin 8. tammikuuta 2021 Geffen Recordsin ja Interscope Recordsin toimesta. Kappaleen on tuottanut ja sanoittanut Daniel Nigro yhdessä Rodrigon kanssa.
Kappale rikkoi useita ennätyksiä Spotifyn ja Amazon Musicin suoratoistopalveluissa. Kappale nousi ensimmäisellä listaviikolla Yhdysvaltain Billboard Hot 100 -listan kärkeen. Suomessa kappale nousi myös virallisen singlelistan kärkeen.
Joanne Simpson

Joanne Simpson (o.s. Gerould 23. maaliskuuta 1923 – 2010) oli yhdysvaltalainen meteorologi, joka tutki etenkin tropiikin pilviä ja ilmavirtauksia. Yli 50 vuotta kestäneen uransa aikana hän tutki hurrikaaneja, pasaatituulten vaikutusta pilvien muodostumiseen, meren ja ilmakehän vuorovaikutusta, pilvien keskinäistä vuorovaikutusta, kehitti pilvimallin ja osallistui TRMM (Tropical Rainfall Monitoring Mission) -satelliittihankkeeseen.
Simpson väitteli Chicagon yliopistossa vuonna 1949. Hän oli Yhdysvaltojen ensimmäinen naispuolinen meteorologian tohtori. Simpson aloitti meteorologian opinnot toisen maailmansodan aikana, kun Carl-Gustaf Rossby oli juuri perustanut Chicagoon meteorologian laitoksen. Hänen väitöskirjansa aihe olivat pilvet, joita Rossby piti vähämerkityksellisinä, ja ohjaajana toimi Herbert Riehl joka oli luennoinut Simpsonille tropiikin meteorologiaa.
Riehl ja Simpson osoittivat 1950-luvulla lentokoneilla tehdyillä kokeellisilla tutkimuksilla ja niihin liittyvillä teoreettisilla tarkasteluilla, että tropiikin kumpupilvet ovat Hadleyn solun ja pasaatituulten liikkeellepaneva voima.
Riehlin toinen oppilas, Robert Simpson tutki hurrikaanin energianlähteitä. Joanne ja Robert Simpson olivat naimisissa 45 vuoden ajan, ja he työskentelivät myös yhdessä.
Simpson oli myös ensimmäisiä meteorologian tutkijoita, jotka pyrkivät mallintamaan pilven fysiikkaa fysikaalis-matemaattisella mallilla. Aluksi hän suoritti tarvittavat laskutoimitukset laskutikulla. Pian pilvien mallintajia oli satoja. Heitä motivoi mahdollisuus sadepilvien kylvämiseen. Simpson siirsi mallinsa tietokoneelle vuonna 1960, ja arveli pilvien kylvämisen olevan paras tapa testata mallin toimivuutta. Tähän olisi ollut mahdollisuus hurrikaanien heikkenemiseen tähtäävässä "Stormfury"-projektissa, mutta se herätti niin suurta huomiota, että Simpson pysytteli mieluummin teoreettisemmissa projekteissa.
1970-luvun puolivälissä Simpson toimi muutaman vuoden yliopistoprofessorina, mutta totesi että akateeminen maailma oli vielä niin miesten hallinnassa, ettei naisprofessori saanut edes sihteeriä. David Atlas kutsui hänet juuri perustamansa Goddardin avaruuskeskuken ilmakehäosaston voimakkaita myrskyjä tutkivan yksikön johtoon. NASAssa Simpson sai kaipaamiaan työtovereita. Pilvimallia kehitettiin edelleen. Vuonna 1986 Simpson pääsi suunnittelemaan satelliittiohjelmaa, joka mittasi sadetta tropiikissa. Hän piti itse yli kymmenen vuoden kauttaan TRMM-projektissa uransa huipentumana.
American Geophysical Society jakaa vuosittain 2–3 Simpsonin mukaan nimettyä palkintoa maapallon tai avaruuden tutkimuksessa kunnostautuneille tieteilijöille. American Meteorological Society taas jakaa The Joanne Simpson Tropical Meteorology -palkinnon tropiikin meteorologian tutkijalle.
Johanna Thydell

Johanna Thydell (s. 18. marraskuuta 1980 Nässjö) on ruotsalainen kirjailija, jonka tunnetuin teos on vuonna 2003 julkaistu esikoisromaani "I taket lyser stjärnorna", joka voitti ilmestymisvuonnaan August-palkinnon kategoriassa lasten- ja nuortenkirjallisuus, ja josta on myös tehty elokuvasovitus vuonna 2009.
Jan Davis

Jan Davis (s. 1. marraskuuta 1953 Cocoa Beach, Florida) on yhdysvaltalainen astronautti. Davis valittiin Nasan astronautiksi kesäkuussa 1987. Hän oli lennoilla STS-47, STS-60 ja STS-85. Davisilla on yli aikaa avaruudessa. Davisilla on tohtorin arvosana mekaanisesta suunnittelusta ja maisterin tutkinto tieteissä Alabaman yliopistosta.
Janice E. Voss

Janice E. Voss (8. lokakuuta 1956 South Bend, Indiana – 6. helmikuuta 2012 Dupont, Indiana) oli yhdysvaltalainen astronautti. Voss valittiin Nasan astronautiksi tammikuussa 1990. Voss oli lennoilla STS-57, STS-63, STS-83 ja STS-94. Vossilla on yli aikaa avaruudessa. Vossilla on tohtorin arvosana ilmailusta/avaruuslentämisestä ja maisterin tutkinto sähkötekniikasta MIT:stä.
Voss kuoli vuonna 2012 syöpään.
Valtimon terveysasema

Valtimon terveysasema on pohjoiskarjalaisessa Nurmeksen kaupungin Valtimon kirkonkylällä sijaitseva julkisen palvelun terveysasema. Palvelujen tuottamisesta vastaa Pohjois-Karjalan hyvinvointialue (Siun sote).
Valtimon terveyskeskuksen Välskärintien kiinteistöllen valmistui vuonna 1984 yksikerroksinen, julkisivultaan tiilinen, puurunkoinen rakennus. Vuonna 1990 samalle tontille rakennettiin huomattavasti suurempi, kaksikerroksinen, tiiliverhoiltu ja betonirunkoinen terveyskeskusrakennus. Sittemmin tätäkin rakennusta on uusittu; esimerkiksi vuosina 2016–2017 terveyskeskuksen vuodeosasto remontoitiin tehostetun palveluasumisen yksiköksi.
Wang Mei-hua

Wang Mei-hua (; s. 10. elokuuta 1958) on taiwanilainen poliitikko, joka toimii maansa talousministerinä, joka vastaa mm. ulkomaankaupasta ja valtionyrityksistä.
Tausta ja yksityiselämä.
Wang on naimisissa taiwanilaisen asianajajan ja DPP:tä edustavan parlamentaarikon, Wellington Koon, kanssa. Parilla on kaksi poikaa.
Wang valmistui Taiwanin kansallisesta yliopistosta pääaineenaan oikeustiede. Hän on erikoistunut tekijänoikeuksiin.. Valmistuttuaan Wang on toiminut mm. patenteista vastaavan viraston johtajana Taiwanin talousministeriön alaisuudessa. Vuosina 2007–2016 hän toimi Taiwanin immateriaalioikeuksista vastaavan viraston pääjohtajana..
Poliittinen ura.
Vuonna 2016 Wan nimitettiin apulaisministeriksi Taiwanin talousministeriöön.
Kun Shen Jong-chin nousi Taiwanin varapääministeriksi, Wang nousi tämän tilalle maan talousministeriksi.
Wang on puoluepoliittisesti sitoutumaton.
Nancy Currie

Nancy J. Currie (s. 29. joulukuuta 1958 Wilmington, Delaware) on yhdysvaltalainen astronautti. Currie valittiin Nasan astronautiksi vuonna 1990. Hän oli lennoilla STS-57, STS-70, STS-88 ja STS-109. Curriella on yli aikaa avaruudessa. Curriella on tohtorin arvosana teollisuussuunnittelusta Houstonin yliopistosta ja maisterin tutkinto turvatekniikasta Etelä-Kalifornian yliopistosta. Hän oli Yhdysvaltain armeijassa 23 vuotta ja keräsi yli lentoaikaa.
Trevor Lawrence

William Trevor Lawrence (6. lokakuuta 1999 Knoxville) on yhdysvaltalainen amerikkalaisen jalkapallon pelaaja. Hän edustaa Jacksonville Jaguarsia. Hänen pelipaikkansa on pelinrakentaja. Lawrence oli ensimmäinen varaus. 
Collegessa Lawrence edusti Clemsonin yliopistoa. Hän pelasi kolme kautta collegessa. Hän heitti yhteensä 90 touchdownia ja 10 098 jaardia. Vuonna 2020 hänet valittiin Atlantic Coast Conferencen vuoden parhaaksi pelaajaksi ja vuoden parhaaksi hyökkäyspelaajaksi.
Kesäkuussa 2024 Lawrence teki Jaguarsin kanssa viisivuotisen ja yhteensä 275 miljoonan dollarin arvoisen jatkosopimuksen.
Joe Burrow

Joseph Lee Burrow (10. joulukuuta 1996 Ames) on yhdysvaltalainen amerikkalaisen jalkapallon pelaaja. Hän edustaa seuratasolla Cincinnati Bengalsia. Hänen pelipaikkansa on pelinrakentaja. Burrow oli ensimmäisenä varattu pelaaja. 
Burrow aloitti yliopistouransa Ohion osavaltionyliopistossa vuonna 2015. Hän ei pelannut kuitenkaan yhtään ottelua ensimmäisenä vuotenaan. Hän pelasi vuonna 2016 viisi ottelua heittäen kaksi touchdownia ja 226 jaardia. Vuonna 2017 hän heitti viidessä ottelussa 61 jaardia eikä yhtään touchdownia. Kauden 2017 jälkeen Burrow vaihtoi yliopistoa Louisianan osavaltionyliopistoon. Ensimmäisenä vuotenaan Louisianassa hän pelasi 13 ottelua heittäen 16 touchdownia ja 2894 jaardia. Yliopistouransa viimeisenä vuotenaan 2019 Burrow heitti 60 touchdownia ja 5671 jaardia. Kauden 2019 jälkeen Burrow voitti useita eri palkintoja, muun muassa Heisman Trophyn, joka jaetaan parhaalle yliopistopelaajalle.
Cincinnati Bengals varasi Burrow'n ensimmäisenä pelaajana. Hän aloitti ensimmäisenä vuotenaan kymmenen ottelua heittäen 13 touchdownia ja 2688 jaardia. Burrow loukkaantui marraskuussa 2020 ottelussa Washingtonia vastaan. Hän loukkasi polvensa.
Syyskuussa 2023 Burrow teki Bengalsin kanssa viisivuotisen ja yhteensä 275 miljoonan dollarin arvoisen jatkosopimuksen.
Tallinnan tuhkimo

Tallinnan tuhkimo on Pirjo Honkasalon ja Marja Pensalan ohjaama suomalais-ruotsalainen dokumenttielokuva vuodelta 1996. Elokuva on henkilödokumentti Viron rikkaimmasta naisesta, metalliromukauppiaasta, Tiiu Silveksesta.
ITO – Seitti – Kilvoittelijan päiväkirja

ITO - Seitti - Kilvoittelijan päiväkirja (myös ITO - kilvoittelijan päiväkirja) on Pirjo Honkasalon ohjaama suomalainen dokumenttielokuva vuodelta 2010. Elokuva on henkilödokumentti Yoshinobu Fujiokasta, joka toimii pappina Mahajana-buddhalaisuuden puhtaan maan buddhalaisuus -koulukunnassa.
Elokuva käsittelee temaattisesti kuoleman läheisyyttä elämässä. Sen päähenkilö Fujioka on entinen nyrkkeilijä, joka pitää baaria Tokiossa. Elokuvassa seurataan Fujiokan käymiä keskusteluja eri ihmisten kanssa.
Mahira Khan

Mahira Khan (s. 21. joulukuuta 1984 Karachi, Sindh, Pakistan) on pakistanilainen näyttelijä. Hän nousi kuuluisuuteen roolillaan Khirad Ashar Hussainina televisiosarjassa "Humsafar". Muita suosittuja televisiosarjoja ovat olleet "Shehr-e-Zaat" ja "Bin Roye". Kotimaansa lisäksi hän on työskennellyt myös yhdessä intialaisessa hindinkielisessä elokuvassa "Raees" (2017).
Yksityiselämä.
Khan meni naimisiin Ali Askarin kanssa 2007 ja he erosivat 2015. Heidän poikansa syntyi 2009.
Harald Herdal

Harald Herdal (1900 Ålborg, Tanska – 1978 Rungsten, Tanska) oli tanskalainen kirjailija.
Herdal on kuvannut realismin hengessä kööpenhaminalaista köyhälistöä. Hän on teoksissaan yhteiskuntakriittinen. Hän on kirjoittanut useita muistelmateoksia, joissa on niin historiallista kuin elämäkerrallistakin aineistoa.
Jordi (albumi)

Jordi on yhdysvaltalaisen popyhtye Maroon 5:n seitsemäs studioalbumi, joka julkaistiin 11. kesäkuuta 2021. Albumi on nimetty yhtyeen edesmenneen managerin Jordan ”Jordi” Feldsteinin mukaan, joka kuoli vuonna 2017. Albumi on yhtyeen ensimmäinen sen jälkeen kun basisti Mickey Madden lähti yhtyeestä vuonna 2020, mutta hänen soittamistaan kuullaan kappaleissa ”” ja ”Can’t Leave You Alone”.
Albumin ensimmäinen single ”” julkaistiin 20. syyskuuta 2019. Sitä seurasivat ”Nobody’s Love” heinäkuussa 2020 ja kolmas single, ”Beautiful Mistakes” maaliskuussa 2021. Kappaleen ”” musiikkivideo julkaistiin albumin yhteydessä 11. kesäkuuta 2021.
Albumilla vierailevat Megan Thee Stallion, Blackbear, Stevie Nicks, Bantu, H.E.R., YG sekä edesmenneet räppärit Juice WRLD ja Nipsey Hussle. Deluxe-version kappaleissa ovat mukana myös Anuel AA, Tainy ja Jason Derulo.
Taustaa.
Joulukuussa 2017 yhtyeen pitkäaikainen manageri ja Adam Levinen lapsuudenystävä Jordan Feldstein kuoli veritulppaan 40-vuotiaana. Kaksi vuotta myöhemmin yhtye omisti kappaleen ”” hänen muistolleen. Kappaleesta tuli maailmanlaajuinen menestys, ja se ylsi Billboard Hot 100 -listan toiselle sijalle. Kappaleesta tuli uuden albumin ensimmäinen single, ja siitä tehtiin myös remix, jossa ovat mukana YG ja Nipsey Hussle. 3. maaliskuuta 2021 yhtye ilmoitti saaneensa albumin äänitykset valmiiksi. Albumi julkistettiin ja asetettiin ennakkotilaukseen 29. huhtikuuta. Deluxe-version kappaleet julkistettiin 24. toukokuuta.
Kappaleet ja musiikillinen tyyli.
"Jordi" mukailee pääasiassa valtavirran popmusiikin trendejä, jossa keskeisenä ovat yksinkertainen äänimaailma, trooppisen housen soundit ja tunnelmalliset syntetisaattorit. Perkussion osalta ääniä hallitsevat etupäässä rumpukone ja trap-beatit, vaikka niiden käyttö onkin edellisiä albumeita hienovaraisempaa, ja muun muassa kappaleissa ”Remedy” ja ”Convince Me Otherwise” kuullaan perinteisiä rumpuja.
Albumin kappaleet ovat suhteellisen lyhyitä; moni alle kolme minuuttia pitkiä. "Jordin" kokonaispituus on myös Maroon 5:n kaikista levyistä lyhyin, ja ensimmäinen joka jää alle 40 minuutin.
Kappalelista.
Tiedot Apple Musicista ja Geniuksesta.
Dimitri Petratos

Dimitri Petratos (s. 10. marraskuuta 1992 Sydney) on australialainen jalkapalloilija pelipaikaltaan hyökkäävä keskikenttä. Petratos edustaa Saudi-Arabian Valioliigassa pelaavaa Al-Wehda FC:tä. Hän on edustanut Australian jalkapallomaajoukkuetta vuodesta 2018.
Tamara Natalie Madden

Tamara Natalie Madden (16. elokuuta 1975 – 4. marraskuuta 2017) oli jamaikalaistaustainen, Yhdysvalloissa uransa luonut taidemaalari. Madden eteni urallaan Atlantassa sijaitsevan Spelman Collegen taiteen ja visuaalisen kulttuurin professoriksi. Madden menehtyi nopeasti edenneeseen syöpään. 
Taiteeseensa Madden sai vaikutteita Gustav Klimtiltä ja ne käsittelivät yleensä afrikkalaisten diasporaa.
Annika Nord

Annika Nord (oik. Nordqvist) on suomalainen kitaristi ja laulaja-lauluntekijä. Hän on kotoisin Porista, jossa hän lauloi kuusihenkisessä No One Nearby -yhtyeessä. Hän on sittemmin muuttanut Turkuun ja esiintynyt paljon trubaduurina ravintoloissa. Hän julkaisi keväällä 2020 esikoisalbuminsa "Koordinaatit" Grey Beton Recordsin tuottamana ja kouvolalaisen taustayhtyeen kanssa. Kesällä 2020 julkaistiin single "Revityt Farkut". Teosto myönsi hänelle Vuoden raportoija -palkinnon vuonna 2020. Kesäkuussa 2023 julkaistiin single "Vie mut". Vuonna 2023 julkaistiin single "Hugo" sekä vuonna 2024 singlet "Sunnuntaina", "Ikävä meitä" ja "Rakkautta &amp; anarkiaa". Nordin toinen albumi on vuonna 2024 julkaistu "Kahlittu kulkemaan".
Nord oli mukana Idolsin koelauluissa talvella 2011–2012 ja YleX:n musiikkireality-ohjelmassa "Nosteessa" kesällä 2020.
Alfred Roini

Alfred Roini (alk. Gröndahl, 13. heinäkuuta 1864 Petäjävesi – 9. marraskuuta 1939 Helsinki) oli suomalainen näyttelijä. Lyhyehkön taiteilijanuransa aikana hänellä oli noin sata roolia.
Ura.
Roinin vanhemmat olivat palstatilallinen Konrad Konst. Gröndahl ja Mathilda Laurén. Hän kävi viisi luokkaa Jyväskylän Klassillista lyseota ja kolme luokkaa seminaaria, minkä jälkeen hän toimi vastaavana kansakoulunopettajana Loimaalla vuoteen 1888, jolloin hän liittyi August Aspegrenin Suomalaiseen Kansanteatteriin. Roini siirtyi näyttelijän uralta liikealalle 1894. Liikealalla hän toimi kirjanpitäjänä.
Roinin alaa olivat koomiset roolit, kuten Podkoljosin osa Nikolai Gogolin "Naimapuuhissa", Des Prunellesin osa Victorien Sardoun huvinäytelmässä "Erotaan pois", Eenokin osa Aleksis Kiven "Kihlauksessa" ja Karrin osa Kiven "Nummisuutareissa".
Roini näytteli sivurooleja kolmessa elokuvassa: "Myrskyluodon kalastaja" (1924), "Tukkipojan morsian" (1931) ja "Ne 45000" (1933).
Alfred Roinin puoliso oli näyttelijä Meri Salin.
Naisenkaari

Naisenkaari on Kiti Luostarisen ohjaama suomalainen dokumenttielokuva vuodelta 1997. Elokuva käsittelee aiheenaan naisen vartaloa eri elämänvaiheissa.
Jackson Irvine

Jackson Alexander Irvine (s. 7. maaliskuuta 1993 Melbourne) on australialainen jalkapalloilija, pelipaikaltaan keskikenttäpelaaja. Hän edustaa Saksan 2. Bundesliigassa pelaavaa St. Paulia. Hän on edustanut Australian jalkapallomaajoukkuetta vuodesta 2013.
Irvine saapui Eurooppaan skotlantilaisen Celticin junioreihin vuonna 2010. Syyskuussa 2012 hän pelasi Celticin edustusjoukkueessa ainoaksi siinä seurassa jääneen valioliigaottelunsa. Hän jatkoi valioliigauraansa Skotlannissa Kilmarnockin ja Ross Countyn joukkueissa, pelasi vuosina 2016–2020 Englannin mestaruussarjassa Burton Albionissa ja Hull Cityssä sekä palasi vuonna 2021 Skotlantiin Hibernianin joukkueeseen. Kesällä 2021 hän siirtyi saksalaisseura St. Pauliin.
Irvine pelasi vuonna 2011 Skotlannin alle 19-vuotiaiden maajoukkueessa mutta siirtyi sitten edustamaan Australiaa. Hän pelasi alle 20-vuotiaiden maailmanmestaruuskilpailuissa 2013 avauskokoonpanossa Australian kaikki kolme ottelua. Hän pelasi Australian A-maajoukkueessa ensimmäisen kerran lokakuussa 2013 ystävyysottelussa Kanadaa vastaan. Hän pelasi kaksi ottelua Maanosaliittojen cupissa 2017 ja tuli MM-kilpailuissa 2018 vaihdosta kentälle Australian kaikissa kolmessa ottelussa. Aasian-mestaruuskilpailuissa 2019 hän pelasi joukkueensa kaikki viisi ottelua ja ensimmäistä lukuun ottamatta täydet minuutit. Hän on pelannut elokuun 2022 loppuun mennessä 47 A-maaottelua, joista 30 ottelua avauskokoonpanossa, ja tehnyt niissä kuusi maalia.
Tervasaari (Hamina)

Tervasaari on Haminan kaupunginosa keskustan lounaispuolella. Alueella on esimerkiksi historiallinen tullimakasiini, skeittipuisto, venesatama ja uimaranta. Tervasaarelle on myös kaavoitettu uusi asuinalue.
Historia.
Tervasaaressa on ollut satama jo 1700-luvulta lähtien, vaikka kaupungin tärkein satamapaikka oli tuolloin vielä Hietakylässä. Vanha satama alkoi käydä 1800-luvulla höyrylaivaliikenteen myötä ahtaaksi, ja 1880-luvulta lähtien Tervasaari muodostui kaupungin merenkulun keskipisteeksi. Rautatien valmistuminen ja sahan valmistuminen vauhdittivat alueen kehitystä. Kun kaupungin satamatoiminta siirtyi 1930-luvulla Hilloon, Tervasaaren merkitys satamana väheni ja sahan rooli kasvoi. Sahatoiminta jatkui vuoteen 1994 asti.
Vierasvenesatama.
Tervasaaressa sijaitsee vierasvenesatama. Sataman väyläsyväys on 2-4 metriä, ja siellä on veneiden tankkauspiste, lasten leikkipaikka, infotaulu sekä mahdollisuus ostaa elin- ja venetarvikkeita.
Uusi asuinalue ja Oolanninpuisto.
Tervasaaren uusi kaava mahdollistaa asuin-, liike- ja palvelurakentamisen sekä vapaa-ajan palveluita. Kaupungin tavoitteena on huomioida alueen kehittämisessä ekologisia tavoitteita esimerkiksi hyödyntämällä uusiutuvaa energiaa, puurakentamista ja luonnonmukaista huleveden hallintaa. 
Asuinalueen yhteyteen kehitetään myös Oolanninpuistoksi nimettyä merellistä viheraluetta. Puistoon sisältyy vuonna 2017 perustettu Itsenäisyydenpuisto, jonne on istutettu yhteensä sata puuta, jotka edustavat kymmentä eri lajia. Puiston rakennustyöt toteutetaan vaiheittain, ja valmistuttuaan sen tarkoituksena on parantaa kaupungin asukkaiden virkistysmahdollisuuksia. Oolanninpuiston suunnittelijana toimii Kotkan kaupunginpuutarhuri Heikki Laaksonen, joka on suunnitellut Kotkassa Sapokan vesipuiston ja Katariinan meripuiston. Näiden tapaan myös Oolanninpuistossa tullaan hyödyntämään elementteinä vettä ja kiveä.
Teija Alaviiri

Teija Alaviiri (s. 22. syyskuuta 1981 Rovaniemi) on suomalainen uransa lopettanut maantiepyöräilijä.
Alaviiri saavutti maantiepyöräilyn maantieajon SM-kilpailuissa pronssia vuonna 2000.
Tuomo Kasanen

Tuomo Kasanen eli Veli Koo on suomalainen sosiaalisen median vaikuttaja, kirjailija, näyttelijä ja TV- sekä radiojuontaja.
Kasanen vaikuttaa mediassa joka kirjoittaa Sieluni Silmin -blogia sekä ylläpitää Facebookin Miestenhuone-ryhmää. Hän on edustanut miesääntä sosiaalisen median kentällä. Kasanen äänestettiin vuonna 2021 "Vuoden Positiivisimmaksi lahtelaiseksi." Kasanen on esiintynyt myös lukuisissa Suomen suosituimmissa valtamedioissa, kuten Ylen Puoli seitsemän -ohjelmassa. Hän hostaa Suplassa valtakunnallisesti menestynyttä podcastia "Miesten vuoro puhua", jossa julkisuudesta tutut miehet puhuvat tunteista ja tabuista. 
Kasanen kirjoitti ensimmäiset vuotensa aikavälillä 2017–2018 kasvottomana ja pelkällä nimimerkillään Veli Koo. Syitä kasvottomuuteen hän kertoi ensimmäisessä julkisessa esiintymisessään radio Aallon iltapäivän vieraana. Tultuaan esiin kasvoillaan ja omalla nimellään, Kasanen on tuonut esiin useasti kokemuksiaan masennuksesta ja burn outistaan, jonka hän koki keväällä 2017. Hän on korostanut etenkin psykoterapian mahdollisuuksia itsensä kehittämiseen ja paranemisprosessiin ja tuottanut aiheesta laajalti luetun artikkelin tietokirjailija ja kolumnisti Maaret Kallion kanssa.
Kasanen on tuonut esiin omiin kokemuksiinsa peilaten haasteita yhteiskuntarakenteissa esimerkiksi miehiin kohdistuvien ulkonäköpaineiden osalta. Hän esiintyi kuuden muun miehen kanssa Yle Perjantai dokumentissa, jossa pääteemana oli murtaa tabua miesten haluttomuudesta. Kasanen organisoi myös miesten ulkonäköpaineisiin liittyen kahden muun miespuolisen sosiaalisen median vaikuttajan kanssa suuren kyselyn perustamassaan Facebookin Miestenhuone-ryhmässä. Tuloksista uutisoi laajasti myös valtamedia.
Hänen pääaiheitaan ovat olleet kehopositiivisuus, suomalaisen miehuuden tabujen avaaminen sekä henkisen hyvinvoinnin kehittäminen etenkin miehillä. Hänet tunnetaan myös perinteeksi muodostuneesta hyväntekeväisyyskampanjasta, joka järjestetään jokainen joulukuu hänen ylläpitämänsä Facebookin Miestenhuone-ryhmänsä toimesta. Vuonna 2020 keräys tuotti yli 250 000 euroa yksityislahjoituksina Veikko ja Lahja Hurstin Laupeudentyölle.
Miesten osallistumista kehopositiivisuus-aatteeseen Kasanen on pohtinut useassa kontekstissa, kuten Suomen kehopositiivuusaatteen yhtenä merkittävimmistä teoista pidetyssä Ylen Jenny+ -ohjelmassa. Hän on myös näytellyt elokuvassa "Veljeni Vartija" sekä Ylen sarjassa "Aktivistit." Kasanen on kirjoittanut myös omaelämänkerrallisen kirjan nimeltä "Miehen Mitta - Kuinka vapauduin trauman kahleista" kirjailija Moona Laakson kanssa.
Tuija Kinnunen

Tuija Kinnunen (s. 10. toukokuuta 1965) on suomalainen uransa lopettanut maantiepyöräilijä.
Kinnunen saavutti maantiepyöräilyn maantieajon SM-kilpailuissa hopeaa vuonna 1998.
Haute-Goulaine

Haute-Goulaine on kunta läntisessä Ranskassa Loire-Atlantiquen departementissa Pays de la Loiren alueella. Se sijaitsee noin 14 kilometriä Nantesin kaupungista itään.
Kunnan alueella oleva renessanssilinna "Château de Goulaine" on kuulunut saman suvun omistukseen jo vuosituhannen ajan. 1100-luvulla se oli linnoitus silloisessa Bretagnen rajamaakunnassa, Bretagnen herttuakunnan ja Ranskan kuningaskunnan rajalla. 1400-luvun lopulla aloitettiin keskiaikaisen linnoituksen muutostyöt renessanssilinnaksi. Vuonna 1621 Ranskan kuningas Ludvig XIII myönsi perheelle arvokkaan markiisin aseman. Linna on avoinna vierailuille, ja sen talleissa on LU:n keksitehtaan museo, jossa on esillä tehtaan historiasta kertova näyttely.
Annika Hautojärvi

Annika Hautojärvi (s. 22. heinäkuuta 1997) on suomalainen salibandyn pelaaja, pelipaikaltaan puolustaja. Hän on Naisten Salibandyliigassa eli nykyisessä F-liigassa edustanut sipoolaista Ådalens IF:ää kaudella 2017–2018, lahtelaista Pelicans SB:tä kaudella 2018–2019, Porvoon Salibandyseuraa kausina 2019–2023 ja jälleen Ådalens IF:ää kaudella 2024–2025. Hän edustaa kaudella 2025–2026 nurmijärveläistä SB-Prota.
Hautojärvi voitti Suomen-mestaruuden PSS:n joukkueessa vuonna 2021 ja oli loppuotteluissa joukkueen kapteeni Noona Björkmanin loukkaannuttua pudotuspelien aiemmassa vaiheessa. Hän saavutti SM-hopeaa vuonna 2022 ja vuonna 2023. Hän on pelannut seitsemän kauden aikana liigassa 137 runkosarjaottelua, joissa hän on tehnyt 22 maalia ja saanut 16 syöttöpistettä. Pudotuspelejä hänellä on 41, ja niissä hän on tehnyt yhden maalin ja antanut kaksi maalisyöttöä. Kauden 2023–2024 hän pelasi Sveitsissä Rütin kaupungin FB Ridersissa.
Annika Hautojärven sisko Elina Hautojärvi on myös salibandypelaaja.
Portosantonkeltto

Portosantonkeltto ("Crepis noronhaea") on asterikasvien (Asteraceae) heimoon, kelttojen ("Crepis") sukuun kuuluva kasvilaji.
Portosantonkeltto on Madeiralla endeemisenä kasvava kasvilaji. Portosantonkeltto kasvaa siellä tienpientareilla sekä erilaisilla muilla joutomailla.
Iiris Karhu

Iiris Karhu (s. 20. heinäkuuta 1963) on suomalainen uransa lopettanut maantiepyöräilijä.
Karhu saavutti maantiepyöräilyn maantieajon SM-kilpailuissa pronssia vuosina 2002 ja 2005.
Elisa Arvo

Elisa Arvo (s. 29. lokakuuta 1987) on suomalainen uransa lopettanut maantiepyöräilijä.
Arvo saavutti maantiepyöräilyn maantieajon SM-kilpailuissa pronssia vuonna 2007.
Se Oikea – tarinoita rakkaudesta

Se Oikea – tarinoita rakkaudesta on Kiti Luostarisen ohjaama suomalainen dokumenttielokuva vuodelta 1999. Elokuva käsittelee rakkautta. Se on haastatteludokumentti, jossa eri ihmiset kertovat omat rakkaustarinansa.
Soad Hosni

Soad Hosni (26. tammikuuta 1943 – 22. kesäkuuta 2001) oli egyptiläinen näyttelijä. Hosni esiintyi 75 elokuvassa, joista ehkä kuuluisin on "Khali Balak min Zouzou" vuodelta 1974. Hän kuoli vuonna 2001 tiputtuaan asuntonsa parvekkeelta Lontoossa ilmeisesti itsemurhan tehneenä.
Elämäkerta.
Soad Hosni syntyi Kairossa 26. tammikuuta 1943. Perheeseen kuului 17 lasta. Hänen isänsä oli kalligrafi. Puolisiskosta Nagatista tuli kuuluisa laulaja ja puoliveli oli Umm Kulthumille työskennellyt säveltäjä ja udin soittaja. Jo 3-vuotiaana Soad Hosni esiintyi laulaen egyptiläisessä radio-ohjelmassa "Papa Sharo".
Soad Hosni näytteli elokuvaurallaan 75 elokuvassa ja hän tuli tunnetuksi "egyptiläisen elokvuan Tuhkimona". Hänen kuuluisia elokuviaan olivat esimerkiksi Hossam Eddine Mostafan ohjaama "Al- Ashqya' al-Thalatha" vuodelta 1962, Niazi Mostafan ohjaama "Sagheera 'Al Hob" vuodelta 1966 ja Kamal el-Sheikhin ohjaama "Be'r el-herman" vuodelta 1969. Hänen kuuluisin roolinsa oli vuoden 1974 elokuvassa "Khali Balak min Zouzou". Elokuvan käsikirjoitti Salah Jaheen ja ohjasi Niazi Mostafa. Hosni näyttelee opettajaansa rakastuvaa oppilasta.
Hosnin viimeinen rooli oli hänen entisen aviomiehensä Ali Badakhanin ohjaamassa vuoden 1991 elokuvassa. Hänen terveydentilansa alkoi heikentyä ja hän lopetti näyttelemisen kokonaan. Hosni kärsi selkärankaan liittyneistä ongelmista ja sen aiheuttamista sivuoireista, jotka vaikeuttivat esimerkiksi liikkumista.
Soad Hosni kuoli 22. kesäkuuta 2001. Hän oli pudonnut parvekkeelta asunnostaan Lontoossa Britanniassa. Poliisi piti selvityksen jälkeen kuolemaa itsemurhana. Jotkin tahot esittivät epäilyjä kuoleman syyn suhteen. Hosnin sisko teki valituksen ja syytti egyptiläisiä viranomaisia kuolemasta. Tutkinta Egyptissä lopetettiin kuitenkin maaliskuussa 2014.
Matilda Holmström

Matilda Holmström (s. 25. maaliskuuta 2003) on suomalainen salibandyn pelaaja, pelipaikaltaan hyökkääjä. Hän on Naisten Salibandyliigassa edustanut Porvoon Salibandyseuraa kausina 2020–2024 ja Ådalens IF:ää kaudella 2024–2025. Hän siirtyi kaudeksi 2025–2026 helsinkiläisseura EräViikinkeihin.
Holmström voitti vuonna 2021 Suomen-mestaruuden ja pelasi kauden aikana liigassa kuusi runkosarjaottelua, joissa hän sai yhden syöttöpisteen, sekä 15 pudotuspeliä, joissa hän teki yhden maalin ja antoi kolme maalisyöttöä. Kaudella 2021–2022 hän pelasi runkosarjassa 14 ottelua, joissa hän teki kolme maalia ja sai kaksi syöttöpistettä, sekä pelasi 15 pudotuspeliä, joissa hän teki yhden maalin ja antoi kolme maalisyöttöä. Palkintona kaudesta tuli SM-hopeamitali. Kaudella 2022–2023 Holmström pelasi 21 runkosarjaottelua, joissa hän teki yhdeksän maalia ja antoi 11 maalisyöttöä, sekä kahdeksan pudotuspeliä, joissa hän teki yhden maalin ja sai yhden syöttöpisteen. Kolmas perättäinen SM-mitali oli pronssinen. Kaudella 2023–2024 hän pelasi vain neljä runkosarjaottelua, joissa hän teki neljä maalia ja antoi yhden maalisyötön, sekä kolme pudotuspeliä ilman tehopisteitä, eikä joukkue yltänyt nyt mitaleille. Kaudella 2024–2025 Holmström pelasi ÅIF:ssä 14 runkosarjaottelua, joissa hän teki seitsemän maalia ja antoi yhdeksän maalisyöttöä.
Willem Frederik Hermans

Willem Frederik Hermans (1921 Amsterdam, Alankomaat – 1995) oli alankomaalainen kirjailija. Hän toimi maantieteen lehtorina Groningenin yliopistossa mutta muutti sittemmin Pariisiin.
Hermans julkaisi kolme runokokoelmaa, sen jälkeen 1949 ja 1951 romaaneja, joissa hän tilittää lähihistoriaa. Romaanissa "Damokleen pimeä huone" (1958) hän käsittelee sodanjälkeistä aikaa. Hän on kirjoittanut myös esseistiikkaa ja näytelmän.
Schwartzin reagenssi

Schwartzin reagenssi (C10H11ZrCl) eli zirkonoseenikloridihydridi on metalloseeneihin kuuluva organozirkoniumyhdiste. Yhdistettä voidaan käyttää reagenssina useissa orgaanisen kemian reaktioissa. Yhdiste on nimetty aineen käyttöä kehittäneen Jeffrey Schwartzin mukaan.
Ominaisuudet.
Huoneenlämpötilassa Schwartzin reagenssi on väritöntä tai valkoista kiteistä ainetta. Se alkaa hajota valon vaikutuksesta, jolloin sen väri muuttuu punertavaksi. Aine reagoi veden kanssa ja on liukenematon useisiin orgaanisiin yhdisteisiin. Schwartzin reagenssin rakenne kiinteänä on dimeeri, ja vety toimii siltaligandina dimeerin osien välillä. Schwartzin reagenssin kloridiligandi voi korvautua muilla ryhmillä reagoidessaan nukleofiilien kanssa.
Valmistus ja käyttö.
Schwartzin reagenssia valmistivat ensimmäisen kerran Peter C. Wailes ja H. Weigold vuonna 1970. Yhdistettä valmistetaan zirkonoseenidikloridin ja voimakkaan pelkistimen kuten litiumalumiinihydridin tai litiumtri‐t‐butoksialumiinihydridin välisellä reaktiolla.
Schwartzin reagenssia voidaan käyttää pelkistämään amideja aldehydeiksi tai amiineiksi. Erityisen käytetty reaktio on hydrozirkonointi, jossa Schwartzin reagenssi liittyy alkyyniin tai alkeeniin muodostaen organozirkoniumjohdannaisen. Tämä yhdiste reagoi elektrofiilien kanssa alkeeneiksi tai alkaaneiksi. Schwartzin reagenssiä käytetään myös muiden organozirkoniumyhdisteiden valmistukseen.
Azay-le-Ferron

Azay-le-Ferron on kunta Ranskassa Indren departementissa Centre-Val de Loiren alueella. Se sijaitsee noin 51 kilometriä Châteauroux’n kaupungista länteen.
Kunta kuuluu osana alueellista Parc naturel régional de la Brennen luonnonpuistoa.
Kunnan nähtävyyksiä on renessanssilinna "Château d'Azay-Le-Ferron". Sitä rakennettiin 1300-luvulta aina 1700-luvulle saakka. Linnan viimeinen yksityinen omistaja myi sen Toursin kaupungille vuonna 1952. Linnan 55 hehtaarin puiston ovat suunnitelleet maisemapuutarhurit Denis ja Eugène Bülher.
Budjettiriihi

Budjettiriihi on kokous, jossa Suomen hallitus viimeistelee valtion seuraavan vuoden talousarvioesityksen valtiovarainministerin esityksen pohjalta. Budjettiriiheen osallistuvat hallituksen kaikki ministerit, oikeuskansleri, valtiovarainministeriön valtiosihteeri ja budjettiosaston johto. Budjettiriihi kestää tavallisesti 2–3 päivää.
Talousarvion valmistelussa budjettiriihi ajoittuu elokuulle. Budjettiriihtä ovat edeltäneet hallinnonalojen talousarvioesitysten käsittely valtiovarainministeriössä kevään ja kesän kuluessa ja valtiovarainministerin päätös valtiovarainministeriön ehdotuksesta valtion talousarvioesitykseksi heinä–elokuussa. Hallitus antaa budjettiriihen jälkeen talousarviota koskevan esityksen eduskunnalle.
Budjettiriihessä hallitus hyväksyy talousarvioesityksensä sisällön. Riihessä päätetään hallinnonalojen seuraavan vuoden menokehykset. Siinä linjataan myös pidemmän aikavälin rakennemuutoksia. Ministerit tuovat budjettiriiheen päätettäväksi vain ne asiat ja hallinnonalojen määrärahamuutokset, joista ei ole saavutettu yksimieliyyttä valtiovarainministeriön kanssa talousarvion valmistelun aikaisemmissa vaiheissa. Budjettiriihessä talousarvioesityksen menojen ja tulojen loppusummiin tulee tavallisesti muutoksia.
Hallituksen puoliväliriiheksi eli kehysriiheksi kutsutaan hallituksen maalis–huhtikuussa käymiä neuvotteluja julkisen talouden suunnitelmasta ja valtion talousarvion kehyksistä seuraaviksi neljäksi vuodeksi.
Budjettiriihi-sanan historiasta.
Suomessa hallitus on tehnyt talousarvioesityksensä erillisissä pitkissä neuvotteluissa 1960-luvun lopulta asti. Neuvotteluja alettiin kutsua budjettiriiheksi 1960- ja 1970-lukujen vaihteessa. Lehdistössä ensimmäinen maininta budjettiiriihestä löytyy elokuulta 1971. Toisen tiedon mukaan nimitys olisi syntynyt Ahti Pekkalan toimiessa valtiovarainministerinä vuosina 1979–1986.
Budjettiriihi-sana sisältää vertauksen riihessä tapahtuvasta puimisesta entisaikojen maataloudessa. Lisäksi budjettiriihi, kuten riihessä puiminen, ajoittuvat elo–syyskuulle.
Laura Tirkkonen-Rajasalo

Laura Tirkkonen-Rajasalo (aik. Kyllönen) on suomalainen biokemisti. Kyllönen on puupohjaisia pakkausmateriaaleja valmistavan Sulapacin teknologiajohtaja ja toinen sen perustajista. Koulutukseltaan Kyllönen on ympäristöinsinööri jonka jälkeen hän on opiskellut biokemiaa Tampereen yliopistossa josta hän on väitellyt tohtoriksi aiheenaan lääketieteelliset biomateriaalit. Sulapac on saanut neljä kansainvälistä palkintoa. Kyllönen ja Sulapacin toinen perustaja Suvi Haimi voittivat Kotilieden tulevaisuuden vaikuttajanaisia 2017 äänestyksen. Vuonna 2019 Kyllönen ja Haimi saivat Tekniikan edistämissäätiön Teknologiapalkinnon.
Emilia Bertolé

Emilia Isabel Bertolé (tunnettu myös nimellä Ignacio Bertolé ) (21. kesäkuuta 1896 Rosario - 26. heinäkuuta 1949 Rosario) oli argentiinalainen runoilija ja taidemaalari. Hänen taiteellinen uransa painottui kuvataiteisiin ja hän julkaisi elinaikanaan vain yhden runokokoelman.
Bouges-le-Château

Bouges-le-Château on kunta Ranskassa Indren departementissa Centre-Val de Loiren alueella. Se sijaitsee noin 29 kilometriä Châteauroux’n kaupungista pohjoiseen.
Kunnan nähtävyyksiä on 1760-luvulla rakennettu linna "Château de Bouges". Tuolloin kuninkaallisen takomon johtaja Claude Leblanc de Carnaval osti paikalla olleen kartanon, ja rakennutti sen paikalle italialaistyylisen talon. Kymmenkunta vuotta myöhemmin hän teki konkurssin ja linna jouduttiin myymään. Tämän jälkeen linnalla oli useita omistajia, kuten diplomaatti Charles-Maurice de Talleyrand-Périgord. 1900-luvun alussa linnan englantilaisen puutarhan suunnitteli puutaransuunnittelija Achille Duchêne. Vuonna 1917 linnan hankki omistukseensa pariisilainen tavaratalon johtaja Henry Viguier. Hän kunnosti linnan alkuperäiseen asuunsa ja hankki sinne 1700-luvun huonekalut. Hän kuoli ilman perillisiä ja testamenttasi linnan valtiolle vuonna 1967.
William Thornton

William Thornton (20. toukokuuta 1759 Tortola – 28. maaliskuuta 1828 Washington) oli englantilaissyntyinen yhdysvaltalainen arkkitehti, keksijä ja virkamies, joka tunnetaan parhaiten Yhdysvaltain kongressitalon ensimmäisenä suunnittelijana.
Thornton opiskeli Edinburghin yliopistossa lääketiedettä 1781–1784 ja sai lääkärinoikeudet Aberdeenin yliopistosta vuonna 1784. Matkusteltuaan Euroopassa hän palasi Tortolaan ja matkusti sitten siirtolaisena Yhdysvaltoihin vuonna 1787. Hän sai Yhdysvaltain kansalaisuuden seuraavana vuonna ja asettui Philadelphiaan. Thornton voitti vuonna 1789 Library Company of Philadelphia -kirjastoyhdistyksen järjestämän arkkitehtuurikilpailun, vaikka hän ei ollut suorittanut arkkitehtuurin opintoja eikä hänellä ollut arkkitehdin muodollista pätevyyttä. Punatiilinen Library Company of Philadelphian rakennus rakennettiin vuonna 1789 Thorntonin piirustusten perusteella.
Vuodet 1790–1792 Thornton vietti jälleen Tortolassa, jossa hän kuuli ensi kerran Washingtonin Capitolin eli Yhdysvaltain kongressitalon arkkitehtuurikilpailusta. Thorntonin lähettämä ehdotus saapui pahasti myöhässä, kuukausia kilpailun määräajan umpeutumisen jälkeen. Siitä huolimatta valitsijalautakunta katsoi Thorntonin suunnitelman parhaimmaksi, koska se oli ollut tyytymätön aiempiin ehdotuksiin. 
Thorntonin Yrjöjen aikakauden arkkitehtuuria mukaillutta suunnitelmaa noudatettiin kongressitalon pohjois- ja eteläsiipien julkisivuissa, mutta arkkitehti Benjamin Latrobe suunnitteli siipien sisätilat kokonaan uudelleen. 
Vuosina 1794–1802 Thornton toimi Washingtonin komissaarina. Hän suunnitteli kaupunkiin useita asuintaloja, mukaan lukien The Octagon Housen (1798–1800), jota presidentti James Madison käytti virka-asuntonaan vuonna 1814, sen jälkeen kun brittijoukot olivat polttaneet Valkoisen talon vuoden 1812 sodassa. Octagon House on nykyisin American Institute of Architectsin päämaja.
Vuosina 1802–1828 Thornton toimi Yhdysvaltain Patenttihallituksen johtajana. Thornton ja toinen keksijä, John Fitch, olivat ensimmäisiä siipiratasaluksen kehittäjiä. Selvityksessään "In Short Account of the Origin of Steamboats" vuodelta 1814 Thornton puolusti vuosina 1778–1790 tehtyjä kokeitaan Robert Fultonin myöhempiä vaatimuksia vastaan höyrykäyttöisen laivan keksimisestä. Thornton myös patentoi kahdeksan keksintöä vuosina 1802–1827. Nämä patentit koskivat muun muassa ampuma-aseiden ja tislauslaitteiden parannuksia.
Desirae Krawczyk

Desirae Krawczyk (s. 11. tammikuuta 1994 Palm Desert, Kalifornia) on yhdysvaltalainen tennispelaaja. WTA-maailmanlistalla hän on sijoittunut parhaimmillaan nelinpelissä sijalle 19 huhtikuussa 2021. Hän on voittanut urallaan viisi WTA-turnausta nelinpelissä. Hänen isänsä on puolalainen ja äitinsä filippiiniläinen.
Krawczyk voitti ensimmäisen nelinpelin WTA-turnauksensa Gstaadissa 2018 Alexa Guarachin kanssa. Vuonna 2019 hän voitti Giuliana Olmosin kanssa Nottinghamin WTA-turnauksen. Vuonna 2020 Krawczyk voitti Acapulcossa Olmosin parina ja Istanbulissa Guarachin kanssa. Vuonna 2021 hän voitti Adelaidessa Guarachin kanssa. Grand slam -turnauksissa Krawczykin paras saavutus on loppuotteluun pääsy Ranskan avoimissa 2020 Guarachin kanssa.
Kaitlyn Dever

Kaitlyn Dever (s. 21. joulukuuta 1996 Phoenix, Arizona, Yhdysvallat) on yhdysvaltalainen näyttelijä. Hänet tunnetaan muun muassa päärooleistaan Netflixin minisarjassa "Epäuskottava" (2019) sekä elokuvassa "Booksmart" (2019).
Deverin ensimmäinen huomionarvoinen näyttelijänrooli oli vuoden 2009 suoraan videolle julkaistussa elokuvassa "Chrissa ja koulukiusaajat", jossa hän esitti koulukiusattua Gwen Thompsonia. Vuonna 2011 hän sai roolit sekä FX:n draamasarjassa "Justified" että ABC:n komediasarjassa "Miehen paikka". Molemmista rooleista Dever oli ehdolla parhaan naisnäyttelijän palkinnon saajaksi vuoden 2012 Young Artist Awards -palkintogaalassa. Vuonna 2020 Dever oli ehdolla parhaan minisarjan tai televisioelokuvan naisnäyttelijän Golden Globe -palkinnon saajaksi roolistaan sarjassa "Epäuskottava". 
Näyttelijänuransa lisäksi Deverilla on yhtye nimeltä Beulahbelle siskonsa Mady Deverin kanssa. Yhtye julkaisi ensimmäisen singlensä "Raleigh" helmikuussa 2020. Aiemmin yhtye on tehnyt kappaleita Charlize Theronin tähdittämän "Tully"-elokuvan soundtrackille.
Raima Sen

Raima Sen (oik. Raima Dev Varma; s. 7. marraskuuta 1979 Bombay, Maharashtra, Intia) on intialainen näyttelijä, joka tunnetaan työstään bengalin- ja hindinkielisissä elokuvissa.
Sen kuuluu näyttelijäsukuun; hänen isoäitinsä Suchitra Sen, äitinsä Moon Moon Sen ja sisarensa Riya Sen ovat näyttelijöitä.
Charlotte Bellamy

Charlotte Bellamy (s. 1973) on englantilainen näyttelijä ja tunnettu roolistaan televisiosarjassa "Emmerdale".
Bellamy aloitti vuonna 2002 televisiosarjassa "Emmerdale", ja hänen roolihahmonsa siinä on Laurel Thomas. Hän on näytellyt myös televisiosarjoissa "Komisario Frost" ja EastEnders. Hän on ollut useasti ehdolla "British Soap Awards" -gaalassa ja hän on voittanut parhaan naisnäyttelijän palkinnon.
Bellamy on naimisissa ja hänellä on kolme lasta. Hän on ollut miehensä kanssa yhdessä 18-vuotiaasta saakka, mutta he menivät naimisiin vasta vuonna 2015.
Tom Rogic

Tomas Petar Rogic (s. 16. joulukuuta 1992 Griffith) on australialainen jalkapalloilija pelipaikaltaan hyökkäävä keskikenttä. Rogic edustaa Skotlannin Valioliigassa pelaavaa Celticiä. Hän on edustanut Australian jalkapallomaajoukkuetta vuodesta 2012.
Skoroszyce

Skoroszyce on maalaiskunta Nysan piirikunnassa Puolassa. Sen väkiluku oli vuoden 2019 lopussa 6 199. Kunnan hallintokeskus on Skoroszycen kylä.
Skoroszycen kunnan kymmenen kylää ovat Brzeziny, Czarnolas, Chróścina, Giełczyce, Mroczkowa, Makowice, Pniewie, Sidzina, Skoroszyce sekä Stary Grodków. Sen pinta-ala on noin 104 neliökilometriä. Tärkeimmät kunnan aluetta halkovat liikenneyhteydet ovat voivodikunnan tie 401, valtatie 46 sekä Nysa–Brzeg -välin rautatielinja. Skoroszyce rajautuu Grodkówin, Łambinowicen, Niemodlinin ja Pakosławicen kuntiin. Osa sen alueesta sijaitsee Wrocławin tasangolla ja osa Nysa Kłodzkan jokilaaksossa. Kunnan pinta-alasta noin 87 prosenttia on maatalouskäytössä ja noin neljä prosenttia metsää.
Vuoden 2019 joulukuussa 50,0 prosenttia Skoroszycen kunnan asukkaista oli naisia ja 50,0 prosenttia miehiä. Alle 18-vuotiaat muodostivat kunnan väestöstä 17,4 prosenttia, työikäiset 62,7 prosenttia ja eläkeikäiset 19,9 prosenttia. Väestön keski-ikä oli 40,8 vuotta. Skoroszycen kunnan työttömyysaste oli vuoden 2019 lopussa 5,8 prosenttia.
Shekere (laulu)

Shekere on nigerialaisen afropop-artistin Yemi Aladen äänittämä laulu, jonka on tuottanut DJ Coublon. Laulu on peräisin Yemi Aladen studioalbumista "Woman of Steel" (2019). Alade on työstänyt raidan yhteistyössä beniniläisen artistin Angélique Kidjon kanssa.
Tausta.
Yemi Alade totesi "OkayAfrican" haastattelussa, että Kidjo oli ollut hänen inspiraationsa, kun hän varttui. Kappaleen tekeminen kesti kaksi vuotta. Kappaleen tuotti DJ Coublon ja Kidjo remiksasi siihen hittinsä "Wombo Lombo".
Musiikkivideo.
Musiikkivideo on kuvattu Isossa-Britanniassa ja Keniassa. Siinä esiintyivät kenialainen masai- heimo, naisten ryhmä Ushanga ja tanssijoita. Sen ohjasi Ovie Etseyatse.
Kriittinen vastaanotto.
"SoundStroken" avustaja arvioi "Shekeren" ja antoi sille arvosanan 7,3/10. Hän ylisti musiikin tekijää, joka oli saanut lauluun hyvän instrumentaaliosuuden. Kriitikko totesi myös, että "molemmat artistit esiintyivät vaivattomasti, ikään kuin he olisivat laulaneet yhdessä vuosia".
Puolan urheilu

Puolan urheilu on monimuotoista. Puolan suosituin urheilulaji on jalkapallo.
Jalkapallo.
Jalkapallo on Puolan suosituin urheilulaji. Tunnetuin puolalainen jalkapalloilija on FC Barcelonassa pelaava Robert Lewandowski.
Moottoriurheilu.
Puolalaiset ovat kilpailleet myös moottoriurheilulajeissa. Tunnetuimpia autourheilijoita ovat rallin EM-sarjan vuoden 1997 mestari Krzysztof Hołowczyc, Porsche Supercup -sarjassa kilpaillut Kuba Giermaziak ja Formula 1 -kuljettaja Robert Kubica.
Tiffany Yuen

Tiffany Yuen Ka-wai (; s. 30. syyskuuta 1993) on hongkongilainen aktivisti ja poliitikko, joka on toiminut kaupungin eteläisen kaupunginosan paikallisneuvostossa. Vuoteen 2018 asti hän edusti Demosistō-puoluetta, mutta on sittemmin toiminut itsenäisenä edustajana.
Tausta ja yksityiselämä.
Yuen syntyi vuonna 1993. Hän on opiskellut kiinan kieltä City University of Hong Kong -yliopistossa.
Yuen oli parisuhteessa toisen hongkongilaisen demokratia-aktivistin Nathan Law'n kanssa viisi vuotta. Pari erosi vuonna 2019, mutta on pysynyt ystävinä..
Ura aktivistina ja poliitikkona.
Heinäkuussa 2020 Hongkongin vaaliviranomainen torppasi Yuenin ja 11 muun demokratia-aktivistin ehdokkuuden tulevissa lainsäädäntöneuvoston vaaleissa. Syyksi ilmoitettiin vehkeily ulkomaalaisten toimijoiden kanssa, mikä estää ehdokkuuden uuden Hongkongin kansallisen turvallisuuden lain nojalla. Yuen sanoi tuolloin, että tämä ei vaikuttanut hänen haluunsa kamppailla demokratian puolesta..
Elokuussa 2020 Yuen aloitti yhdessä Lily Wongin ja Ho Ka-yaun kanssa YouTube-kanavan nimeltä "番號ABC", jossa käsitellään seksuaalikasvatusta ja seksipositiivisuutta. Huhtikuussa 2021 kanavalla oli yli 26 000 tilaajaa.
Yuen on myös kampanjoinut aktiivisesti naispuolisten poliitikkojen ja aktivistien kohtaamaa seksuaalista ahdistelua vastaan.